**Maverick Viñales Ruiz**, nado en Figueres (Xirona) o 12 de xaneiro de 1995, é un piloto catalán de motociclismo que actualmente compite na categoría de Moto GP dentro do equipo Yamaha.

Debe o seu nome ó personaxe interpretado por Tom Cruise no filme *Top Gun*. Foi campión do mundo na categoría de Moto 3 no ano 2013 e dende a tempada 2015 compite en Moto GP.

Historial
---------

Comeza a súa andaina no ano 2011 no equipo SuperMartxé VIP, patrocinado pola estrela dos medios Paris Hilton. Nese ano remata terceiro o campionato, recibindo o título de mellor debutante. A primeira vitoria chegoulle en Le Mans por diante de Nico Terol e converteuse no terceiro piloto máis novo en chegar o alto do podio con 16 anos e 116 días, só por detrás de Marco Melandri e Scott Redding.

No 2012, desaparece a cilindrada de 125cc e Maverick parte coma un dos favoritos para acadar o título na nova categoría de Moto3. O seu rendemento foi inconsistente ó longo de todo o ano pero malia acadar cinco vitorias na primeira metade da tempada, varias caídas e diferentes problemas reducen as súas esperanzas de facerse co título. A falta de tres carreiras para finalizar o ano e aínda con posibilidades de ser campión, no Gran Premio de Malaisia, abandona o equipo e retorna a casa, regalándolle o mundial ó alemán Sandro Cortese e inclusive o subcampionato a Luis Salom.

Comeza o 2013 cun equipo novo, o Calvo Team, compartindo box coa piloto Ana Carrasco. O campinato foi disputado ata o final entre Viñales, Salom e Álex Rins. Na penúltima cita do calendario no circuíto de Motegi no Xapón, Viñales chegaba por detrás de Rins e Salom, pero os seus rivais non conseguirían puntuar por mor de dúas caídas, unha delas provocada por Isaac Viñales, curmán de Maverick. Deste xeito, os tres pilotos chegarían á derradeira data no Circuíto Ricardo Tormo de Valencia separados por cinco puntos. Salom por mor dunha caída só acadou a décimo cuarta praza, pero a loita con Rins chegou ata a última curva da tempada onde remataría por impoñerse e conseguir o título Viñales.

No 2014 dá o salto á categoría intermedia Moto2 co equipo Pons Racing, compartindo box co seu rival dos últimos anos Luis Salom, este ano conseguirá outra vez o premio de debutante do ano e rematará terceiro o campionato por detrás do absoluto dominador da tempada Tito Rabat e do finés Mika Kallio, conseguindo vencer nas probas de Cataluña, Italia e Aragón. No mes de setembro, anúnciase a súa fichaxe polo equipo Suzuki de MotoGP para o seguinte ano.

Viñales na Arxentina no 2016 coa súa Suzuki.
O retorno de Suzuki ó mundial no ano 2015 é discreto e Maverick acadará unha discreta décimo segunda posición ó final do campionato, pero volve a obter o distintivo de mellor debutante da categoría. Pola contra, a moto nipoa amósase moito máis competitiva no ano 2016 e tras un podio en Le Mans, consegue a primeira vitoria para Suzuki dende o ano 2007 e sobe ao máis alto do caixón por vez primeira en MotoGP no Gran Premio do Reino Unido de 2016. Consegue un máis que meritorio cuarto posto na clasificación final do mundial. Cando Jorge Lorenzo anuncia a súa marcha a Ducati para a tempada 2017, Yamaha ficha a Viñales para suplir a súa baixa a carón de Valentino Rossi.

Viñales coa Yamaha 2017 en Doha.
Co salto a Yamaha, no ano 2017 convértese automaticamente en serio aspirante ó título da categoría raíña e no seu comezo non decepciona, acadando a vitoria nas dúas primeiras probas do calendario, Doha e a Arxentina.

| Tempada | Categoría | Moto | Equipo | Número | Carreiras | Vitorias | Podiuos | Pole | Volta Rápida | Pts | Pos |
| --- | --- | --- | --- | --- | --- | --- | --- | --- | --- | --- | --- |
| Modelo:MGP | 125cc | Aprilia | Blusens by Paris Hilton Racing | 25 | 17 | 4 | 9 | 3 | 3 | 248 | **3º** |
| Modelo:MGP | Moto3 | FTR Honda | Blusens Avintia | 25 | 15 | 5 | 7 | 5 | 1 | 207 | **3º** |
| Modelo:MGP | Moto3 | KTM | Team Calvo | 25 | 17 | 3 | 15 | 2 | 3 | 323 | **1º** |
| 2014 | Moto2 | Kalex | Paginas Amarillas HP 40 | 40 | 18 | 4 | 9 | 1 | 5 | 274 | **3º** |
| Modelo:MGP | MotoGP | Suzuki | Team Suzuki Ecstar MotoGP | 25 | 18 | 0 | 0 | 0 | 0 | 97 | 12º |
| Modelo:MGP | MotoGP | Suzuki | Team Suzuki Ecstar MotoGP | 25 | 18 | 1 | 4 | 0 | 2 | 202 | 4º |
| Modelo:MGP | MotoGP | Yamaha YZR-M1 | Movistar Yamaha MotoGP | 25 | 3 | 2 | 2 | 1 | 1 | 50\* | 2º |
| Total |  |  |  |  | **105** | **19** | **46** | **12** | **15** | **1401** |  |

* Tempada en curso.

Notas
-----

1. ↑  Mejías, Sergi (2016-09-05). "El secreto del nombre Maverick Viñales". *sport* (en castelán). Consultado o 2017-04-24.
2. ↑  20Minutos. "Paris Hilton presenta su equipo de motos junto a Gadea y Viñales - 20minutos.es". *20minutos.es - Últimas Noticias*. Consultado o 2017-04-24.
3. ↑  elmundo.es. "La espantada de Maverick". Consultado o 2017-04-24.
4. ↑  FOX Sports (2013-10-27). "Moto3: Isaac Viñales Flips Over Luis Salom - Japanese GP". Consultado o 2017-04-24.
5. ↑  Albiac, Laura López (2013-11-10). "Maverick Viñales campeón del mundo de Moto3 | motociclismo | sport.es". *sport* (en castelán). Consultado o 2017-04-24.
6. ↑  "MotoGP 2016: British GP results, Maverick Vinales takes maiden win at Silverstone". *Fox Sports* (en inglés). 2016-09-04. Consultado o 2017-04-24.
7. ↑  "Maverick Viñales ficha dos años por Yamaha". *ELMUNDO* (en castelán). Consultado o 2017-04-24.
8. ↑  País, Ediciones El (2017-03-27). "Maverick Viñales hace buenos los pronósticos y gana en Qatar". *EL PAÍS* (en castelán). Consultado o 2017-04-24.
9. ↑  "Maverick Viñales no encuentra rival en Argentina". *La Vanguardia*. Consultado o 2017-04-24.

Véxase tamén
------------

### Ligazóns externas

* Páxina web oficial Arquivado 18 de xuño de 2015 en Wayback Machine.
* Perfil na web oficial de MotoGP Arquivado 12 de novembro de 2011 en Wayback Machine.

|  |  |
| --- | --- |
| Control de autoridades | 
* Wd: Q925691
* GEC: 21205660
* Munzinger: 01000009577
* As: 29233
* MotoGP: Maverick+Viñales

 |